JY LEES NOU Lees dié kobra se lyftaal
As 'n bewaringsgesinde probeer ek my bes om mense te laat besef watter belangrike ekologiese rol slange speel – en dat dié reptiele meestal onskadelik is.
Ek hoop dit sal help keer dat mense slange onnodig doodmaak.
Die Mosambiekse spoegkobra is een van die kobraspesies wat 'n mens die meeste in Suid-Afrika raakloop – veral rondom Durban in KwaZulu-Natal en noordwaarts tot in Mpumalanga, Mosambiek, Gauteng, Noordwes en verder noord.
Hulle speel natuurlik net so 'n belangrike ekologiese rol, maar is ook die een spesie wat verantwoordelik is vir die ernstigste slangbyte in Suid-Afrika. Dit beteken nog nie jy moet dié ou sommer doodmaak as jy hom sien nie – baie moet gebeur voordat hy jou sal pik en hy sal dit slegs as 'n laaste uitweg doen.
Daai ou cliché is regtig waar: Die slang is baie banger vir jou as jy vir hom. Kobras gebruik verskillende truuks om jou te waarsku en konfrontasie te vermy. Hulle eerste verdedigingsmeganisme is om hulle hals oop te sprei om hulle groter te laat lyk as wat hulle eintlik is. Die meeste mense het natuurlik glad nie hierdie afskrikmiddel nodig om die hasepad te kies nie, maar daar is baie diere wat nie sal huiwer om 'n kobra te eet nie.
Kobras gebruik verskillende truuks om jou te waarsku en konfrontasie te vermy.
As die halsmetode nie werk nie, probeer hulle 'n tweede truuk. Soos die naam aandui, kan dié slang gif spoeg. As dit tot in die oog kom, kan dit pyn veroorsaak en die aanvaller tydelik belemmer. Dit kan tot blindheid lei as dit nie behandel word nie. En as dié afskriktegnieke nie werk nie, sal die slang as 'n laaste uitweg pik.
Wat veroorsaak die byt? Die spoegkobra se gif is sitotoksies, wat onmiddellike pyn en swelling veroorsaak, asook blase wat dikwels lei tot ernstige weefselskade. Dis raar dat iemand doodgaan nadat hy gepik is, maar dié skade kan ernstig wees.